**Nr. 135 /DC/13.02.2024**

**SINTEZĂ RAPORT**

**cu privire la controlul desfășurat la Colegiul German „Goethe” din București**

În temeiul *Legii nr. 198/2023 a învățământului preuniversitar* și al *Hotărârii Guvernului României nr. 369/29.03.2021 privind organizarea și funcționarea Ministerului Educației* (ME), au fost dispuse (prin ordin de serviciu) constituirea unei comisii şi efectuarea unui control la Colegiul German „Goethe” (CGG) din București, în perioada 15 - 17.01.2024, în vederea verificării aspectelor prezentate în petițiile înregistrate la Ministerul Educației.

În sesizările primite sunt reclamate aspecte privind *„efectuarea de meditații cu elevii de la clasă”*, *„disfuncționalități în desfășurarea orelor la disciplina limba și literatura germană maternă”* și *„bullying și comportament abuziv”* din partea unui cadru didactic din cadrul Colegiului German „Goethe” din București.

Echipa de control a ministerului a fost însoțită de inspectorul școlar pentru minorități (ISMB) și inspectorul pentru management instituțional (IS Sector 1). Pe durata efectuării controlului, instituția de învățământ a fost reprezentată de către director și directorul adjunct.

Precizăm faptul că activitatea de control s-a defășurat în perioada 15 - 17.01.2024 (trei zile), însă în data de 17.01.2023 (a treia zi de control) nicio persoană din conducerea Colegiului German „Goethe” din București **nu a fost prezentă la programul de lucru**. Membrii echipei de control **nu au fost informați** cu privire la motivul absenței directorului sau a celor doi directori adjuncți. **Din această cauză, reprezentanții Ministerului Educației nu au intrat în posesia tuturor documentelor și înscrisurilor oficiale solicitate la începutul activității de control în vederea verificării aspectelor reclamate în conținutul petițiilor.**

**CONSTATĂRI:**

**I. Cu privire la demersurile întreprinse de conducerea unității pentru verificarea aspectelor reclamate în petiții**

1. *Comisia pentru prevenirea și eliminarea violenței, a faptelor de corupție și discriminării în mediul școlar și promovarea interculturalității* din cadrul Colegiului German „Goethe” nu avea competențe în verificarea aspectelor prezentate de către petentă în cele două petiții și a fost constituită cu încălcarea prevederilor legale în vigoare privind componența și modul de aprobare în cadrul Consiliul de Administrație al unității de învățământ, încălcându-se astfel prevederile art. 21, alin. (4), lit. j) și art. 72 din *Regulamentul-cadru de organizare și funcționare a unităților de învățământ preuniversitar*, aprobat prin ordinul nr. 4.183/2022, cu modificările și completările ulterioare.
2. *Conducerea* Colegiului German „Goethe” *nu a a adus la cunoștința membrilor Consiliului de Administrație conținutul celor două petiții, conform Art. 1 și 2 din din ordinul nr. 6.223/2023 privind aprobarea Metodologiei-cadru de organizare și funcționare a consiliilor de administrație din unitățile de învățământ preuniversitar*, fapt ce trebuia menționat în procesele verbale ale ședințelor de lucru, conform legislației specifice în domeniu. Prin urmare, nu au fost respectate următoarele **prevederi:**

*-* **art. 21, alin. (1), lit. a) - c)** din ordinul nr. 4.183/2022 privind aprobarea *Regulamentului-cadru de organizare și funcționare a unităților de învățământ preuniversitar*, cu modificările și completările ulterioare;

- **art. 12, alin. (1), lit. a), b), d), f)** și **g)** din din ordinul nr. 6.223/2023 privind aprobarea *Metodologiei-cadru de organizare și funcționare a consiliilor de administrație din unitățile de învățământ preuniversitar;*

*-* **art. 8, lit. a) și b)** din ordinul nr. 4.831/2018 privind aprobarea *Codului-cadru de etică al personalului didactic din învățământul preuniversitar.*

1. În vederea soluționării aspectelor reclamate și a medierii conflictului,directorul Colegiului German „Goethe” (în condițiile în care comisia desemnată să cerceteze faptele și-a declinat competențele în acest caz) nu a primit în audiență petenta, ci a însărcinat directorul adjunct să discute cu aceasta. De asemenea, directorul nu a adus la cunoștința membrilor Consiliului de Administrație al unității de învățământ faptele reclamate, ci s-a rezumat la a întocmi un răspuns către petentă (înregistrat cu nr. 3.560/10.01.2024), elaborat doar în baza punctului de vedere transmis de către profesorul reclamat, fără alte verificări suplimentare, încălcându-se astfel art. 21, alin. (1), lit. a) - c) și alin (4), lit. p dinordinul nr. 4.183/2022 pentru aprobarea *Regulamentului cadru de organizare și funcționare a unităților de învățământ preuniversitar*, cu modificările și completările ulterioare.

II. **Referitor la aspectele reclamate în petiții:**

**a) efectuarea de meditații de către un cadru didactic cu elevii de la clasă;**

**b) bullying-ul săvârșit de către cadrele didactice;**

**c) gestionarea rezultatelor obținute de către elevi la testele de evaluare;**

**a) Efectuarea de către o doamnă profesor a unor meditații la limba germană cu elevii de la clasele la care predă această disciplină în cadrul Colegiului German „Goethe”, la SC DEUTSCHZENTRUM SRL, societate unde doamna profesoară exercită calitatea de reprezentant legal/administrator**

* Având în vedere faptul că doamna profesor în cauză nu a răspuns solicitărilor privind clarificarea aspectelor legate de numărul elevilor de la clasele la care domnia sa are normă de predare.
* În baza documentelor prezentate privind activitatea desfășurată de către doamna profesor reclamată cu elevii în cadrul SC DEUTSCHZENTRUM SRL, Comisia de control a Ministerului Educației apreciază faptul că prin această activitate se încalcă prevederile art. 5, lit. b), punctul (iv) din ordinul nr. 4.831/2018 *privind aprobarea Codului-cadru de etică al personalului didactic din învăţământul preuniversitar*, conform cărora cadrelor didactice le este interzis să efectueze meditații cu elevii de la clasă, fapte reglementate și de prevederile art. 169, alin. (3) și art. 209, alin. (1) și (2), lit. d) din *Legea nr. 198/2023 a învățământului preuniversitar.*”

**b) Existența ,,fenomenului de bullying la nivelul colegiului, în mod special la nivelul clasei a VII-a B”**

* Pe durata controlului, conducerea colegiului, deși a fost sesizată de către petentă (prin cele două petiții0 asupra bullying-ului practicat asupra unui elev, nu a pus la dispoziția comisiei niciun document din care să reiasă aplicarea, la nivelul unității de învățământ, a prevederilor în vigoare privind acest aspect.
* Astfel, nu au fost prezentate documente din care să rezulte că la nivelul Colegiului German „Goethe” este aplicată legislația incidentă în vigoare, privind prevenirea și combaterea acestui fenomen:

- organizarea, la începutul fiecărui an şcolar, de către profesorii diriginţi, cu sprijinul profesorilor consilieri şcolari şi cu participarea elevilor şi a părinţilor, de dezbateri pe tema violenţei psihologice - bullying;

- iniţierea unui grup de acţiune antibullying ori modificarea sau confirmarea componenţei grupului creat în anii anteriori;

- existența unor rapoarte periodice întocmite de către Grupul de acţiune antibullying şi prezentarea lor conducerii unității de învăţământ;

- întocmirea şi implementarea planului antibullying al unității de învăţământ;

- întocmirea unui cod antibullying al şcolii, care - pe lângă aspectele normative şi descrierea valorilor de respect, toleranţă, curaj şi grijă, asumate şi revendicate de şcoală -, să includă şi măsurile educative ori disciplinare ce pot fi aplicate în situaţiile de bullying şi responsabilităţile elevilor, ale cadrelor didactice şi ale părinţilor pentru prevenirea și combaterea acestui fenomen;

- aplicarea în activitatea de prevenire și combatere a fenomenului de bullying a formularelor, chestionarelor, recomandărilor, regulilor de investigaţie, intervenţie şi monitorizare a cazurilor de bullying/cyberbullying din ghidurile specifice întocmite de Ministerul Educaţiei;

- realizarea unor materiale de informare şi distribuirea lor, direct ori online, atât elevilor şi cadrelor didactice, cât şi părinţilor şi membrilor personalului nedidactic;

- menținerea unei legături cu familiile victimelor şi ale autorilor, în vederea gestionării situaţiilor de bullying, actelor de bullying/cyberbullying;

- existența unor rapoarte anuale de evaluare, cu participarea elevilor, privind dimensiunea fenomenului de bullying în şcoală şi eficienţa intervenţiilor grupului de acţiune antibullying;

- participarea cadrelor didactice desemnate persoane de referinţă antibullying la programe de formare în domeniu, cu sprijinul Casei Corpului Didactic, al Centrului de Resurse şi Asistenţă Psihopedagogică şi al organizaţiilor neguvernamentale active, acreditate să desfăşoare cursuri de prevenire şi combatere a violenţei în mediul şcolar, acreditate de către Ministerul Educaţiei.

* Având în vedere faptul că nu au fost puse la dispoziție documentele întocmite la nivelul colegiului cu privire la prevenirea și combaterea fenomenului de bullying, comisia de control **nu se poate pronunța** pe tema aplicării prevederilor Ordinului nr. 4.343/27.05.2020 *privind aprobarea Normelor metodologice de aplicare a prevederilor art. 7 alin. (1^1), art. 56^1 şi ale pct. 6^1 din anexa la Legea educaţiei naţionale nr. 1/2011, privind violenţa psihologică - bullying.*

**c)Modul în care cadrele didactice au gestionat rezultatele obținute de către elevi la testele de evaluare**

* În cadrul unității de învățământ nu există o procedură privind modul de gestionare a testelor de evaluare, fiecare cadru didactic procedând cum consideră de cuvință în gestionarea relației cu elevii și, implicit, cu părinții. Aceștia, conform legislației în vigoare și art. 121, alin. (1) din *Regulamentul de organizare și funcționare al Colegiului German Goethe nr. 2844/12.10.2023*, validat în ședința Consiliului de Administrație din data de 12.10.2023, au dreptul să fie informați în privința situației școlare a beneficiarilor primari ai educației.
* În cadrul unității de învățământ, soluționarea potențialelor contestații ale elevului sau, după caz, ale părintelui, tutorelui ori susţinătorului legal se realizează în baza prevederilor art. 9 din ordinal nr. 4.742/2016 *pentru aprobarea Statutului elevului*, cu modificările și completările ulterioare, *neexistând o* procedură internă cu privire la acest aspect.
* Din discuțiile purtate cu echipa de conducere a Colegiului German „Goethe” a reieșit că la nivelul instituției nu există proceduri interne privind modul de gestionare/transmitere a rezultatului evaluării către părinți/termenul de păstrare a testelor de evaluare ale elevilor, respectiv soluționarea contestațiilor, nerespectându-se art. 7 din ordinul nr. 4.742/2016 *pentru aprobarea Statutului elevului*, cu modificările și completările ulterioare.

**III. Conținut *Regulament de organizare și funcționare* Colegiul German „Goethe” din București, an școlar 2023 - 2024;**

* Verificând conținutul *Regulamentului de Organizare și Funcționare*, înregistrat cu nr. 2.844/12.10.2023, dezbătut și avizat în Consiliul profesoral din data de 12.10.2023 și aprobat în ședința Consiliului de Administrație din data de 12.10.2023, membrii echipei de control au constatat faptul că **documentul include sancțiuni suplimentare pentru elevi, sancțiuni care contravin celor din** ***Statutul elevului*** (aprobat prin ordinul nr. 4742/2016, cu modificările și completările ulterioare), încălcându-se astfel prevederile art. 51 din documentul precizat și anume: *„Art. 51:* ***Orice reglementare în domeniu legal prevăzută într-un act normativ inferior sau egal, aflată în contradicție cu prezentul statut, este abrogată de drept”***.
* Membrii echipei de control au identificat sancțiuni excesive și discriminatorii, care depășesc cadrul legal în vigoare, fiind, practic, instituite noi sancțiuni aplicate elevilor ce contravin celor prevăzute de art. 16 din *Statutul elevului* (aprobat prin ordinul nr. 4.742/2016, cu modificările și completările ulterioare).
* Un alt aspect constatat de către membrii echipei de control este mențiunea introdusă la art. 85, pag. 85 din regulamentul menționat, cu referire la posibilitatea „anulării sancțiunii” și anume: **„Nu poate fi considerată minoră nicio abatere de la acest Regulament, intrucât ar reflecta lipsa de voinţă sau incapacitatea de a respecta norme elementare de convivialitate.** Sancţiunile se aplică gradual, în funcţie de gravitatea faptelor. Cadrele didactice ale CGG pot cere profesorului pentru învăţământ primar / profesorului diriginte convocarea părintelui la sediul Colegiului, în vederea unor ședinţe de consiliere privitoare la evenimente petrecute contrar literei și spiritului acestui Regulament. **Elevii sancţionaţi conform Statului elevului pot fi excluși de la următoarea activitate extrașcolară, indiferent de locul de desfăşurare al activităţii.** În cazul agresiunilor fizice sau a actelor de instigare la violenţă va fi informată Poliţia de Proximitate, dar și alte instituţii abilitate să intervină în acest caz. La nivelul Colegiului funcţionează CPEV, care are obligaţia de a disemina prevederile legale în vigoare privitoare la actele de violenţă în mediul scolar sau în afara acestuia. Abaterile din afara perimetrului școlii, care au drept consecinţă daune materiale vor fi semnalate instituţiilor de resort**”.**

**MĂSURI PROPUSE:**

**Față de cele prezentate, comisia de control propune următoarele:**

1. **PENTRU COLEGIUL GERMAN „GOETHE” DIN BUCUREȘTI**

**1.** Având în vedere faptul că cel puțin un elev al clasei a VII-a B din cadrul Colegiului German „Goethe”, conform contractului nr. 42/2022, unde un cadru didactic are normă de predare, a beneficiat de serviciile centrului SC DEUTSCHZENTRUM SRL, unde domnia sa deține calitatea de reprezentant legal/administrator și că această activitate încalcă prevederile *Legii învățământului preuniversitar* nr. 198/2023, precum și ale ordinului nr. 4.831/2018 *privind aprobarea Codului-cadru de etică al personalului didactic din învăţământul preuniversitar* conform cărora cadrelor didactice le este interzis să efectueze meditații cu elevii de la clasă, **comisia de control propune aplicarea măsurii de cercetare disciplinară pentrudoamna profesor în cauză., cadru didactic titular la Colegiul German „Goethe” din București.**

**2.** Având în vederedeficiențele constatate cu privire la redactarea și întocmirea proceselor verbale ale Consiliului de administrație al Colegiului German „Goethe” din București de către secretarul Consiliului de Administrație al Colegiului German „Goethe” din București, membriiechipei de control solicităConsiliului de Administrației al Colegiului German „Goethe” din București aplicarea măsurii de **cercetare disciplinară a secretarului Consiliului de Administrație al** **Colegiului** **German „Goethe” din București**, numit în baza Deciziei nr. 03/01.09.2023.

**3.** Având în vedere deficiențele constatate cu privire la modul de constituire a *Comisiei pentru prevenirea și eliminarea violenței, a faptelor de corupție și discriminării în mediul școlar și promovarea interculturalității*, Comisia de control recomandă **refacerea Deciziei de constituire a acestei comisii cu respectarea prevederile legale în vigoare.**

**4.** **Constituirea**, la nivelul Consiliului de Administrație din cadrul Colegiului German „Goethe”, a **unei comisii care să aibă drept obiectiv efectuarea de verificări interne cu privire la identificarea tuturor situațiilor în care un cadru didactic titular al acestei unități de învățământ susține meditații cu elevii de la clasa unde are norma de predare**, cu informarea Direcției Control din cadrul Ministerului Educației.

**5.** Modificarea și completarea prevederilor *Regulamentului de Organizare și Funcționare* al Colegiului German „Goethe” din București, pentru anul școlar 2023 - 2024, în sensul eliminării dispozițiilor care instituie noi sancțiuni aplicate elevilor și care contravin sau care adăugă alte sancțiuni celor stabilite de *Statutul elevului*, aprobat prin ordinul nr. 4.742/2016, cu modificările și completările ulterioare.

1. **PENTRU** **INSPECTORATUL ȘCOLAR AL MUNICIPIULUI BUCUREȘTI**

1. Având în vedere nerespectarea prevederilor legale prevăzute deordinul nr. 4.183/2022 privind aprobarea *Regulamentului-cadru de organizare și funcționare a unităților de învățământ preuniversitar*, cu modificările și completările ulterioare, ordinului nr. 6.223/2023 privind aprobarea *Metodologiei-cadru de organizare și funcționare a consiliilor de administrație din unitățile de învățământ preuniversitar*, respectiv de ordinul nr. 4.831/2018 privind aprobarea *Codului-cadru de etică al personalului didactic din învățământul preuniversitar*, membriiechipei de control solicităConsiliului de Administrației al Inspectoratului Școlar al Municipiului București **aplicarea măsurii de cercetare disciplinară a directorului Colegiului German „Goethe” din București**.

**2.** Având în vedere numeroasele petiții adresate de către mai mulți părinți ai elevilor din cadrul acestei unități de învățământ sau alte persoane terțe, ulterior controlului, prin care menționează o serie de disfuncționalități în derularea procesului educațional și anume:

a) Perioada foarte scurtă de realizare a acestei acțiuni de control;

b) Faptul că în ultima zi de control echipa de conducere a Colegiului German „Goethe” nu s-a prezentat, din diferite motive, la programul normal de lucru;

c) Faptul că nu au fost puse la dispoziția comisiei de contro1 multe dintre documentele solicitate cu ocazia controlului;

d) Aspectele diverse sesizate în conținutul petițiilor menționate mai sus, care vizează atât obiectivitatea desfășurării procesului instructiv-educativ și a evaluării beneficiarilor primari ai educației, cât și aspecte care vizeză aspecte ce țin de managementul desfășurat la nivelul Colegiului German „Goethe”, Comisia de control propune **efectuarea unei inspecții scolare generale**, în conformitate cu ordinul nr. 6.106/2020 privind aprobarea *Regulamentului de inspecție a unităților de învățământ preuniversitar* de către Inspectoratul școlar al Municipiului București. O echipă din cadrul Ministerului Educației va fi desemnată și va monitoriza activitatea inspecției școlare generale, pe toată perioada de desfășurarea a acesteia.

1. **PENTRU MINISTERUL EDUCAȚIEI:**
2. Având în vedere faptul că echipa de conducere de la nivelul Colegiului German „Goethe” nu a prezentat niciun document cu privire la aplicarea prevederilor ordinului nr. 4.343/27.05.2020 *privind aprobarea Normelor metodologice de aplicare a prevederilor art. 7 alin. (1^1), art. 56^1 şi ale pct. 6^1 din anexa la Legea educaţiei naţionale nr. 1/2011, privind violenţa psihologică - bullying,* Comisia de control **propune constituirea, cu celeritate, a unei comisii la nivelul ME, care să aibă ca obiectiv verificarea măsurilor interne dispuse de către conducerea unității de învățământ referitoare la prevenirea și combaterea fenomenului de bullying**.
3. **Sesizarea** **Parchetului de pe lângă Judecătoria Sectorului 1** cu privire la suspiciunea de încălcare a prevederilor art. 297 din Codul Penal (Legea nr. 286/2009), cu modificările și completările ulterioare, de către un cadru didactical Colegiului German „Goethe” din București, prin condiționarea evaluării periodice a elevilor de participarea la cursurile organizate de SC DEUTSCHZENTRUM SRL, urmând ca la finalizarea cercetărilor să fie dispuse măsurile legale în consecință, raportate la soluția pronunțată de Parchetul de pe lângă Judecătoria Sectorului 1.